'बाबा से मुलाकात नहीं करेगा कोई वरिष्ठ मंत्री'  
कांग्रेस के सूत्रों ने कहा कि अगर रामदेव से अच्छा तालमेल रखने वाले सुबोध कांत सहाय जैसे मंत्री बातचीत करने जाते हैं तो पार्टी ऐतराज नहीं करेगी।
समझा जाता है कि बाबा रामदेव से मिलने के लिए वरिष्ठ मंत्रियों को हवाई अड्डे भेजने को लेकर आलोचनाओं के घेरे में आई सरकार ने फैसला किया है कि वरिष्ठ मंत्री और विशेषकर प्रणब मुखर्जी योगगुरु से आगे की बातचीत करने उनसे फिर मुलाकात नहीं करेंगे।  कांग्रेस के सूत्रों ने कहा कि अगर रामदेव से अच्छा तालमेल रखने वाले सुबोध कांत सहाय जैसे मंत्री बातचीत करने जाते हैं तो पार्टी ऐतराज नहीं करेगी।  कांग्रेस ने रामदेव से बातचीत करने के लिए मंत्रियों को हवाई अड्डे भेजने के असाधारण कदम पर गंभीर आपत्ति जताई थी।  इस मुद्दे पर कांग्रेस अध्यक्ष सोनिया गांधी और प्रधानमंत्री मनमोहन सिंह की मौजूदगी में हुई पार्टी के कोर समूह की बैठक में चर्चा की गई।  सूत्रों ने कहा कि रामदेव की आलोचना करने वाले कांग्रेस के वरिष्ठ नेता दिग्विजय सिंह ने मुखर्जी से मुलाकात कर इस मुद्दे पर पार्टी की चिंताओं से उन्हें अवगत कराया।  पार्टी ने इस मुद्दे पर इस कदर चुप्पी साध रखी है कि अभिषेक सिंघवी को छोड़कर किसी भी प्रवक्ता ने इस बारे में कुछ नहीं कहा। सिंघवी ने सिर्फ यह कहा कि रामदेव से संवाद साधने की सरकार की कोशिशों को कमजोरी नहीं समझा जाए।  हालांकि, एक वरिष्ठ मंत्री ने स्वीकार किया कि सरकार की कोशिशें कमजोरी का प्रतीक नजर आईं, लेकिन सरकार कमजोर नहीं है।  मंत्री ने कहा कि मंत्रियों के हवाई अड्डे जाने को लेकर कुछ आपत्तियां थीं लेकिन यह बताया गया कि यह कैबिनेट की राजनीतिक मामलों की समिति का फैसला था।